text: Han er ikke længere regionsrådsformand. Men han får stadig løn
  25 juli 2015 kl. 05.52
  Carl Holst får 833.040 kr. fra Region Syddanmark, selvom han ikke længere er regionsrådsformand.
  Beløbet kaldes efterløn for hans tid som regionsrådsformand.
  Oven i det kommer hans løn som forsvarsminister på næsten 1,2 mio. kr.
  Der er ingen modregning i det beløb, han tjener som minister, og ifølge reglerne spiller det ingen rolle, om man som Carl Holst selv har ønsket at forlade sin post, skriver Vejle Amts Folkeblad.
  Dansk Folkepartis kommunalordfører Morten Marinus kalder reglerne vanvittige.
  Han siger til Vejle Amts Folkeblad, at Dansk Folkeparti vil forsøge at få reglerne ændret i Folketinget.
  